Põlva järv
Põlva järv (ka Põlva paisjärv, Põlva veehoidla) on paisjärv Põlva vallas Põlva loodeosas. Põlva järv asub Põlva linnas Orajõe ürgorus. Järve toidab Orajõgi. Paisjärv rajati 1966. aastal, mil ehitati Eesti Põllumajanduse Akadeemia üliõpilase Vambola Murdoja diplomitööna valminud projekti järgi umbes 81 meetri pikkune ja 3,1 meetri kõrgune tamm ning ujutati üle Orajõe-äärsed madalad heinamaad. Paisjärve rekonstrueeriti aastatel 1997–1999, mil süvendati järve põhja ja rajati järve lõunapoolsesse ossa tehissaar. Paisjärve edelakaldale on rajatud supelrand. Põlva paisjärve on ekslikult nimetatud Plaki järveks.